**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 28.09.2025, ora 08.00 – 29.09.2025, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 29.09.2025, ora 08.00**

**RÂURI:**

**Debitele au fost, în general, staționare,** exceptând râurile din bazinul Barcăului și cursul superior al Prutului, unde vor fi în scădere ușoară.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mici (sub 30%) pe râurile din bazinele hidrografice: Iza, Crasna, Crișul Negru, Crișul Alb, Timiş, Moravița, Caraș, Nera, Cerna, Vedea, Argeș, Rm. Sărat, pe cursul inferior al Bistriței, pe unii afluenți ai Prutului, pe unii afluenți din bazinele mijlocii și inferioare ale Jiului, Oltului și pe râurile din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staționare,** exceptând râurile din bazinele hidrografice: Vișeu, Iza, Someșul Mare, Lăpuș, bazinele superioare ale Someșului Mic, Crasnei, Barcăului, Crișurilor, Arieșului, Mureșului, Sucevei, Moldovei și Bistriței, unde vor fi în creștere, ca urmare a precipitațiilor prognozate și propagării.

Creșteri izolate de niveluri şi debite sunt posibile și pe afluenții din bazinul mijlociu și inferior al Mureșului precum și din bazinul mijlociu al Oltului, tot ca urmare a precipitațiilor prognozate.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNARE:**

**Debitul la intrarea în țară (secțiunea Baziaș) în** **intervalul 28 – 29.09.2025 a fost** **în scădere (2200 m3/s).**

În aval de Porţile de Fier debitele au fost în scădere.

**Debitul la intrarea în** **țară (secțiunea Baziaș) va fi staționar (2200 m3/s).**

În aval de Porțile de Fier debitele vor fi în creștere la Gruia şi în scădere pe sectorul Calafat - Tulcea.

**2.** **Situaţia meteorologică în intervalul 28.09.2025, ora 08.00 – 29.09.2025, ora 08.00**

**În ţara,** vremea a fost răcoroasă local în regiunile extracarpatice, iar în rest valorile termice diurne s-au situat în jurul celor specifice datei. Cerul a fost temporar noros. Ziua izolat și trecător a plouat slab în majoritatea regiunilor, iar noaptea ploi slabe au fost local în vest, nord, centru și izolat în regiunile sudice. La munte, la altitudini de peste 2000 m, izolat a nins. Vântul a suflat slab și moderat. Temperaturile maxime s-au încadrat între 15 grade la Sighetu Marmației, Ocna Șugatag, Rădăuți, Suceava și Câmpulung Muscel și 22 de grade la Timișoara, Banloc, Lugoj, Sânnicolau Mare și Jimbolia, iar la ora 06 temperatura aerului avea valori cuprinse între 5 grade la Întorsura Buzăului și Vaslui și 16 grade la Constanța-dig. Dimineața și spre sfârșitul intervalului, izolat s-a format ceață.

**La Bucureşti,** valorile termice s-au situat în jurul celor normale pentru sfârșitul lunii septembrie. Cerul a fost temporar noros și trecător a plouat slab în cursul nopții. Vântul a suflat slab și moderat. Temperatura maximă a fost de 20 de grade la Afumați și 21 de grade la Filaret și Băneasa, iar la ora 6 se înregistrau 12 grade la Afumați și Filaret și 13 grade la stația meteo Băneasa.

**3. Prognoza meteorologică în intervalul 29.09.2025, ora 08.00 – 30.09.2025, ora 08.00**

**În ţara,** valorile termice vor scădea, astfel că în majoritatea zonelor vremea va fi mai rece decât în mod obișnuit la sfârșitul lunii septembrie. Cerul va avea înnorări și temporar va ploua, ziua mai ales în nord și centru, iar noaptea cu precădere în jumătatea de est a teritoriului. Pe alocuri în Transilvania, Moldova și zona montană se vor acumula cantități de apă de 10...15 l/mp. La altitudini în general de peste 1800 m vor predomina ninsorile. Vântul va sufla slab și moderat. Temperaturile maxime se vor încadra în general între 9 și 19 grade, iar cele minime vor fi cuprinse între 3 și 11 grade. În a doua parte a nopții vor fi condiții de ceață.

**La Bucureşti,** vremea se va răci. Cerul va fi mai mult noros și temporar va ploua, iar vântul va sufla slab până la moderat. Temperatura maximă va fi de 15...17 grade și cea minimă de 8...9 grade.

**II. CALITATEA APELOR**

**2.1. Pe fluviul Dunarea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagra**

Nu au fost semnalate evenimente deosebite.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2(dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

**3.2. În domeniul solului şi vegetaţiei**

**ARBDD Tulcea** informează de izbucnirea următoarelor incendii de vegetație:

- izbucnirea în data de 27.09.2025, ora 16.30, în partea de NV a lacului Topolca,. Nu au fost observate mortalităţi la speciile de păsări şi animale sălbatice în zona incendiată.

**-** izbucnirea în data de 28.09.2025, în zona cuprinsă între canal Lipoveni -canal Vanghele-canal Dunavăț. Arde vegetatie de stuf si papură.

Nu sunt obiective economice in zona. Nu au fost observate mortalităţi la speciile de păsări şi animale sălbatice în zona incendiată.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

**DIRECȚIA COMUNICARE ȘI DIGITALIZARE**